CELEX: 32022D0023
Language: ro
Date: 2022-01-10 00:00:00
Title: Decizia de punere în aplicare (PESC) 2022/23 a Consiliului din 10 ianuarie 2022 privind punerea în aplicare a Deciziei 2013/798/PESC privind măsuri restrictive împotriva Republicii Centrafricane

10.1.2022   
               
               
                  RO
               
               
                  Jurnalul Oficial al Uniunii Europene
               
               
                  LI 5/10
               
            
         DECIZIA DE PUNERE ÎN APLICARE (PESC) 2022/23 A CONSILIULUI
         din 10 ianuarie 2022
         privind punerea în aplicare a Deciziei 2013/798/PESC privind măsuri restrictive împotriva Republicii Centrafricane
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 31 alineatul (2),
         având în vedere Decizia 2013/798/PESC a Consiliului din 23 decembrie 2013 privind măsuri restrictive împotriva Republicii Centrafricane (1), în special articolul 2c,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 23 decembrie 2013, Consiliul a adoptat Decizia 2013/798/PESC.
                  
               
                     (2)
                  
                  
                     La 21 decembrie 2021, Comitetul Consiliului de Securitate al Organizației Națiunilor Unite (CSONU) instituit în temeiul Rezoluției 2127 (2013) a CSONU a aprobat adăugarea unei persoane fizice pe lista persoanelor și entităților cărora li se aplică măsuri restrictive.
                  
               
                     (3)
                  
                  
                     Prin urmare, anexa la Decizia 2013/798/PESC ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            Anexa la Decizia 2013/798/PESC se modifică astfel cum se prevede în anexa la prezenta decizie.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 10 ianuarie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  JO L 352, 24.12.2013, p. 51.
      
      
         
            ANEXĂ
            În lista prevăzută în partea A (Persoane) a anexei la Decizia 2013/798/PESC, se adaugă următoarea rubrică:
            
               „15.   Ali Darassa [alias: (a) Ali Darassa Mahamat; (b) Ali Mahamat Darassa; (c) Ali Daras; (d) Ali Darrassa; (e) Général Ali Darassa]
               
               Desemnare: Fondator și lider al Unité pour la Paix en Centrafrique (UPC)
               Data nașterii: 22 septembrie 1978
               Locul nașterii: Kabo, prefectura Ouham, Republica Centrafricană
               Cetățenia: Republica Centrafricană
               Număr național de identificare: 10978000004482
               Data desemnării de către ONU: 21 decembrie 2021
               Alte informații:
               Ali Darassa a fondat și conduce în continuare gruparea de miliție cu sediul în Republica Centrafricană (RCA), denumită Unité pour la Paix en Centrafrique (UPC), care, de la înființarea sa în 2014, a ucis, a torturat, a violat și strămutat civili, a comis numeroase încălcări și abuzuri în privința dreptului omului și încălcări ale dreptului internațional umanitar și s-a implicat în traficul de arme, în activități fiscale ilegale și în război împotriva forțelor de apărare și de securitate ale RCA, precum și împotriva altor miliții. În decembrie 2020, a jucat un rol de frunte în crearea Coaliției patrioților pentru schimbare (Coalition des patriotes pour le changement – CPC), care a ridicat armele pentru a se opune alegerilor și a încercat să intre în capitala Bangui, încălcând angajamentele asumate de UPC în Acordul politic pentru pace și reconciliere (Accord politique pour la paix et la Reconciliation – APPR) semnat la 6 februarie 2019. Link către notificarea specială emisă de INTERPOL-Consiliul de Securitate al ONU: https://www.interpol.int/en/How-we-work/Notices/View-UN-Notices-Individuals
               Informații din rezumatul motivelor includerii pe listă comunicat de Comitetul de sancțiuni:
               Ali Darassa a fost inclus pe listă la 21 decembrie 2021 în temeiul punctului 20 și al punctului 21 litera (b) din Rezoluția 2399 (2018), extins prin Rezoluția 2588 (2021), pentru implicarea în acte care subminează pacea, stabilitatea sau securitatea Republicii Centrafricane sau pentru furnizarea de sprijin pentru astfel de acte, inclusiv acte care amenință sau obstrucționează procesul de stabilizare și reconciliere sau care alimentează manifestările de violență, precum și pentru implicarea în planificarea, conducerea sau comiterea în Republica Centrafricană de acte care încalcă dreptul internațional al drepturilor omului și dreptul internațional umanitar, după caz, sau care constituie încălcări ale drepturilor omului ori abuzuri în privința acestora, inclusiv acte care presupun vizarea civililor, atacuri din motive etnice sau religioase, atacuri asupra unor obiective civile, inclusiv centre administrative, tribunale, școli și spitale, precum și răpiri și strămutări forțate.
               
                  Informații suplimentare:
               
               Ali Darassa a fondat și conduce în continuare gruparea de miliție cu sediul în Republica Centrafricană (RCA), denumită Unité pour la Paix en Centrafrique (UPC), care, de la înființarea sa în 2014, a ucis, a torturat, a violat și strămutat civili, a comis numeroase încălcări și abuzuri în privința dreptului omului și încălcări ale dreptului internațional umanitar și s-a implicat în traficul de arme, în activități fiscale ilegale și în război împotriva forțelor de apărare și de securitate ale RCA, precum și împotriva altor miliții. În decembrie 2020, a jucat un rol de frunte în crearea Coaliției patrioților pentru schimbare (Coalition des patriotes pour le changement – CPC), care a ridicat armele pentru a se opune alegerilor și a încercat să intre în capitală, încălcând angajamentele asumate de UPC în temeiul Acordului politic pentru pace și reconciliere (Accord politique pour la paix et la Reconciliation – APPR) semnat la 6 februarie 2019.
               Luptătorii aflați sub comanda lui Ali Darassa au comis acte care constituie abuzuri grave în privința drepturilor omului și încălcări ale dreptului internațional umanitar. La 10 noiembrie 2014, luptătorii UPC au atacat satele Bolo din prefectura Ouaka și au ucis zece civili, printre care trei femei în vârstă care au fost arse de vii în casele lor. La 12 decembrie 2017, elemente ale UPC și FPRC au deschis focul într-un spital, ucigând 17 civili, dintre care patru copii. La 15 noiembrie 2018, elemente ale UPC au atacat o tabără de persoane strămutate în interiorul țării, la Alindao, ucigând între 70 și 100 de civili.
               Sub conducerea lui Darassa, UPC a continuat să se opună restabilirii autorității statului. În 2016, luptătorii UPC au reprezentat, în mai multe rânduri, o amenințare pentru procesul electoral. La 29 martie 2016, luptătorii UPC au tras focuri de armă asupra unui sediu electoral și au rănit mai multe persoane strămutate în interiorul țării.
               Din decembrie 2020, ca unul din liderii CPC, Ali Darassa a participat la încălcări ale APPR, la încercări de împiedicare a alegerilor legislative și prezidențiale și, în sens mai larg, de destabilizare a Republicii Centrafricane. Din cauza amenințărilor proferate de luptătorii UPC aflați sub comanda lui Ali Darassa, operațiunile de vot nu s-au putut desfășura la 27 decembrie 2020 în zone aflate sub controlul UPC, de exemplu în mai multe zone din prefecturile Ouaka și Haut-Mbomou. În ianuarie 2021, UPC a încercat să intre cu forța în Bangui.”